Wedstriidferslach Beetgum 2 - SDS 5 op sneon 12 novimber 2011 Op de dei dat Sinterklaas ús lân wer oandie yn Dordrecht, moast SDS 5 syn kopposysje sjen te behâlden tsjin de nûmer 2 yn it klassemint Beetgum 2. Dat soks net samar giet en net allinnich op it fjild útfjochten wurd, docht wol blyken ut it folgjende ferslach: - twa wiken lyn ha de lieders fan SDS 5 (Jappie en Harm Auke) de wedstriid al ferskoat fan in thúswedstriid nei in útwedstriid. Yn Easterein wie net genoch romte op de fjilden en soe de wedstriid ynhelle moatte op in frije sneon, wêrby Beetgum dan syn hiele A-seleksje spylje litte koe. SDS 5 is ta in protte yn steat, mar wy steane noch wol mei beide fuotten op e grûn; - ferline wike yn de nacht fan tiisdei op woansdei om 02.30 oere, hat Harm Auke de opstelling makke foar dizze wedstriid. Hy waard doe wekker en koe net mear sliepe. Hy hat de hiele nacht oan it puzzeljen west hoe't SDS 5 de tsjinstander it beste bestriede koe; - ien fan de spilers fan SDS 5 is in pear jier lyn ferhûze nei Bitgum om ús alle ynformaasje ta te spyljen oer de sterke en swakke punten fan de tsjinstanders. Lieuwe Jan spile sneon sels ek noch mei en moat himsels en de famylje no in pear wike ferskûlje; - der binne ferline wike mar leafst 4 grinsrjochters frege om oan de kant fan SDS 5 te flagjen, mar úteinlik is de kar makke foar ús fêste flagger Daan Jan (hy soe earste net kinne). Eddy, Klaas en Sipke, tige tank om Daan Jan op skerp te setten; - der wiene sneon mar leafst 15 supportes ut Easterein en Wommels om SDS 5 oan te moedigjen. Sy moasten it opnimme tsjin wol 50 supporters fan Beetgum. Tige tank foar jimme stipe; - en oh ja, de spilers hiene de opdracht krigen fan de lieders om freed te jûn betiid op bêd te gean en ek gelyk sliepen te gean. Alle enerzjy wie nedich foar de fuotbalwedstriid. In oare kear mar wer ynhelje!! En dan de wedstriid: - de earste helte wiene de beide ploechen oan inoar weage. De striid spyle him of op it middenfjild. Der moast nei 30 minúten in geweldich skot fan wol 30 meter oan te pas komme om de keeper fan Beetgum te ferslaan (0 - 1). De skutter wie Willem Feenstra. Dat hy wol faker mei skerp sjit, docht wol bliken út it feit dat syn frou oar twa wike úttelt is en sy tegearre in soan of dochter ferwolkomje meie; e - yn de twadde helte wiene wy nei in geweldiche redding fan ús keeper Gert Jan yn de 50 minút, de boppe lizzende partij. In geweldiche miks fan jeuchlik fjoer fan ús jongere spilers yn kombinaasje mei in protte ûnderfining fan de âldere spilers yn kombinaasje mei in brede seleksje yn kombinaasje mei in sterke coach yn de persoan fan Sipke (sa koe Harm Auke syn keunsten yn it fjild fertoane) lei hjir oan te grûnslach; e - yn de 75 minút skoarde Wichard hiel rêstich (tsjin syn natuer yn) de 0 -2 nei in hiele krease aksje. Hy waard derby betsjinne troch in fiere úttrap fan Gert Jan en in pass fan Ype; - yn de leste minút skoarde SDS sels noch de 0 - 3 troch in hoekskop fan Wichard, wêrby Ronnie by de twadde peal de bal masterlik yn tikje koe. In mear as fertsjinne oerwinning tsjin it twadde team fan Beetgum. Nei de wedstriid ha wy de wedstriid mear dan ien kear oer dien en it earste plak fan dit momint fiert. In oerwinning smakket altyd goed en sels nei mear. De Sinterklaas fan it fiifde.